Številka: 900 – 140/2014 - 3

Datum: 26. 06. 2014

**Z A P I S N I K**

**27. seje** Sveta Četrtne skupnosti Moste (ČS Moste), kije bila v torek, dne 17. 06. 2014 ob 18.00 uri v sejni sobi na sedežu ČS Moste, Ob Ljubljanici 36a, Ljubljana.

NAVZOČI: Igor BOLE, Manica BORENOVIĆ, Stanislava Marija FERENČAK MARIN, Mira

KLJUČANIN, Jakob LOJK, Stanislav MARKOJA, Jure MATOH, Miha

MOHORKO, Breda PŠAG, Danica SIMŠIČ, Radmila ŠEŠIČ, Andrej TORKAR,

Jožica VIRANT, Mitja ZAPLATIL.

OSTALI NAVZOČI: Darja Gogala, Vera Sinčič, Barbara Šivec – vse SLS MU MOL.

Predsednica Sveta, ga. Ferenčak Marin, je pozdravila navzoče. Izrekla je čestitke članom, ki so imeli v času od prejšnje do današnje seje rojstni dan.

Ugotovila je, da je bila seja sklepčna (od 17 članov je bilo ob pričetku navzočih 10 članov).

Predlog dnevnega reda so skupaj z vabili prejeli vsi vabljeni. Predlog je bil dan v razpravo, ki je ni bilo, zato je bilo predlagano glasovanje, in sicer

**DNEVNI RED:**

1. Predlogi zapisnikov 24., 25. in 26. seje ter 6. in 7. izredne seje Sveta ČS Moste
2. Imenovanje volilne komisije ČS Moste na predlog KMVVI
3. Pobude krajanov in drugih:

* prometna ureditev Brodarjevega trga in gostinska dejavnost Sladki greh (pobuda g. \_\_\_),
* nehigiena na šolski površini (pobuda OŠ M. Krpana),
* prometni režim na Menardovi ulici (pobuda ga. \_\_\_\_\_\_\_),
* Mediacijski center Ljubljana in sodelovanje (pobuda Društva mediatorjev Slovenije),
* zmanjšanje hitrosti na Vodmatski (pobuda g. \_\_\_\_\_\_\_\_\_\_),
* program za promocijo športa, rekreacije in gibanja (predlog ŠZL),
* podaljšanje delovnega časa Deponije Barje (pobuda ČS Posavje),
* usposabljanje in informiranje: programi za starejše in za vse krajane (predlog SLS MU MOL),

1. Nerešena prometna problematika v ČS Moste (glavni problemi in odgovori OGDP MU MOL)
2. Otroška igrišča v ČS Moste (dopis OGDP, pobuda ga. \_\_\_\_\_\_\_)
3. Poročila o udeležbah, informacije, dokumenti v seznanitev, ČS Moste v medijih, drugo (60 let ŠD Moste; Bolšjak kultur; sežiganje električnih kablov; obvestilo Civilne iniciative »Ne sežigalnici« o družbi brez odpadkov; predhodno posvetovanje o ustreznosti imen…mostov in brvi; odgovor o posušenem drevesu /«mala dela«/ na Rusjanu pri gričku; odgovori na vprašanja mestne svetnice o knjižnici, o Labirintu umetnosti, o sprehajalni poti na Kodeljevem; načrtovani projekti v 2014. letu; drugo)
4. Predlogi, pobude, vprašanja članic in članov Sveta ČS Moste

Navzočih je bilo 10 članov, opredeljenih je bilo 10 članov, za predlagani dnevni red je glasovalo 10 članov. Predsednica je ugotovila, da je bil

**DNEVNI RED 27. SEJE SVETA ČS MOSTE JE BIL SPREJET.**

**AD 1**

**Predlogi zapisnikov 24., 25. in 26. seje ter 6. in 7. izredne seje Sveta ČS Moste**

Zapisnike so kot gradivo prejeli vsi vabljeni skupaj z vabili. Gospa Sinčič in gospa Gogala sta podali poročila o zapisnikih. Pripomb in razprave ni bilo, zato je bil v sprejem predlagan

**SKLEP 1/27:**

**Svet Četrtne skupnosti Moste Mestne občine Ljubljana je obravnaval in potrdil zapisnike 24., 25. In 26. redne ter 6. in 7. izredne seje Sveta Četrtne skupnosti Moste.**

Navzočih je bilo 11 članov (prišel g. Lojk), opredeljenih je bilo 11 članov, za predlagani sklep je glasovalo 11 članov.

**SKLEP 1/27 JE BIL SPREJET**.

**AD 2**

**Imenovanje volilne komisije ČS Moste na predlog KMVVI**

Letos Svetu ČS poteče mandat. Jeseni 2014 bodo volitve županje-župana, novih članov Mestnega sveta MOL in novih članov Sveta Četrtne skupnosti Moste. Za izvolitev slednjih pa je potrebno imenovati novo volilno komisijo (ki ima predsednika, dva člana ter njihove namestnike, skupaj 6). Komisija za mandatna vprašanja volitve in imenovanja (ki ji predseduje ga. Breda Pšag) je pozvala vse politične stranke, da podajo svoje kandidate. Podani so bili 3 predlogi, tako da je bilo potrebno še 3 kandidate iskati med krajani. KMVVI se je sestala pred sejo in pripravila predlog sklepa, ki ga je bil dan v razpravo. Razprave ni bilo. Na glasovanje je bil podan

**SKLEP 2/27:**

**V Volilno komisijo Četrtne skupnosti Moste se imenujejo:**

1. **za predsednico: Nataša LIVOJEVIČ, Rusjanov trg 2, Ljubljana**
2. **za namestnico predsednice: ga. Simona LESAR, Kosovelova 26, Ljubljana**
3. **za članico: Maša Žnidaršič, Rusjanov trg 8, Ljubljana**
4. **za namestnika člana: Matija Wabra, Ul. Jana Husa 33a, Ljubljana**
5. **za člana: Pavlina Ošlak, Kajuhova 44, Ljubljana**
6. **za namestnika člana: Marko Guberac, Preglov trg 5, Ljubljana**

**Mandat Volilne komisije Četrtne skupnosti Moste Mestne občine Ljubljana traja štiri leta.**

Navzočih je bilo 12 članov (prišel g. Markoja), opredeljenih je bilo 12 članov, za predlagani sklep je glasovalo 12 članov.

**SKLEP 2/27 JE BIL SPREJET**.

Ker izkušnje iz preteklih let nakazujejo, da je veliko sprememb članstva v Volilni komisiji, je bil navzočim v razpravo in glasovanje podan naslednji

**SKLEP 3/27:**

**Svet Četrtne skupnosti Moste pooblašča Komisijo za mandatna vprašanja, volitve in imenovanja za imenovanje novih članov Volilne komisije ČS Moste, v kolikor bi moral kateri od imenovanih članov v času lokalnih volitev odstopiti.**

Navzočih je bilo 12 članov, opredeljenih je bilo 12 članov, za predlagani sklep je glasovalo 12 članov.

**SKLEP 3/27 JE BIL SPREJET**.

**AD 3**

**Pobude krajanov in drugih**

* *prometna ureditev Brodarjevega trga in gostinska dejavnost Sladki greh (pobuda g. \_\_\_\_\_\_)*

Pobudo so prejeli vsi vabljeni skupaj z vabilom kot gradivo. Krajan, g. \_\_\_\_\_\_\_, sporoča, da ga moti (in sosede tudi) glasno predvajanje glasbe in glasnost gostov lokala Sladki greh ter slaba prometna ureditev Brodarjevega trga in parkirni prostori za invalide na tem naslovu.

Svet ČS Moste se je z obema problemoma že ukvarjal. Navzoči so bili vabljeni k razpravi, v kateri so sodelovali: ga. Borenović, g. Torkar, ga. Ferenčak Marin, ga. Ključanin, g. Bole in nekateri drugi. Predlagan je bil

**SKLEP 4/27:**

**Glede kršitev javnega reda in miru s strani lokala Sladki greh in njegovih gostov naj se v času kršitev občani obračajo na Policijsko postajo Moste, glede kršenja poslovnega časa pa naj ob kršitvah občani obvestijo Inšpektorat MOL.**

**Glede uporabe površin v bližini oken večstanovanjskega bloka na Brodarjevem trgu 13 naj se stanovalci najprej obrnejo na upravnika bloka (Tenit d.o.o.) in na nadzorni odbor v bloku ter skušajo uporabo površin urediti dogovorno z drugimi stanovalci.**

**V okolici vrtca je potrebno zagotoviti večjo varnost pešcev, zato se OGDP MU MOL predlaga sestanek na terenu za proučitev možnosti (količki, grbine, druge rešitve) v jeseni 2014 ali pa v naslednjem mandatu.**

Navzočih je bilo 13 članov (prišla ga. Simšič), opredeljenih je bilo 13 članov, za predlagani sklep je glasovalo 13 članov.

**SKLEP 4/27 JE BIL SPREJET**.

* *nehigiena na šolski površini (pobuda OŠ M. Krpana)*

Pobudo šole so vabljeni prejeli skupaj z vabilom kot gradivo. Pobuda se nanaša na šolsko površino odprtega tipa (kjer je včasih potekala prireditev Sosed sosedu – človek). Gre za travnik in športne površine, ki pa jih uporabljajo za kužke, iztrebkov pa lastniki ne pobirajo. V razpravi so sodelovali: Torkar, Borenovič in nekateri drugi. V sprejem je bil predlagan

**SKLEP5/27:**

**Na površino pri OŠ šoli M. Krpana se predlaga postavitev pasjega stebrička oz. pasjega stranišča z vrečkami za pobiranje iztrebkov in koškom za odmetavanje.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 5/27 JE BIL SPREJET**.

* *prometni režim na Menardovi ulici (pobuda ga.-------------)*

Pobudo so člani prejeli skupaj z vabilom kot gradivo. V glavnem se parkiranje dogaja na pločnikih, ki so kar precej široki. Redarska služba je parkiranje v zadnjem času pogosto (vsak dan) kaznovala. Predlagan je bil

**SKLEP 6/27:**

**OGDP-ju se predlaga proučitev možnosti zarisa talnih oznak – parkirnih mest na pločnikih Menardove ulice, da ne bo oviran promet vozil in ne pešcev.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 6/27 JE BIL SPREJET**.

* *Mediacijski center Ljubljana in sodelovanje (pobuda Društva mediatorjev Slovenije)*

Društvo mediatorjev Slovenije je pisno prosilo za sodelovanje. Vlogo so navzoči prejeli kot gradivo skupaj z vabilom. Ker so sodišča preobremenjena, je predsednica predlagala sodelovanje ČS Moste v mejah možnosti, in sicer predlagala

**SKLEP 7/27:**

**Društvu mediatorjev predlagamo, da pripravi ustrezne plakate za tri (3) oglasne deske, da pripravi zgibanke ali drugo pisno gradivo s predstavitvijo Mediacijskega centra, za katerega razdeljevanje posrbi na prireditvah ČS Moste. ČS Moste omogoči stojnico ali del stojnice centru brezplačno.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 7/27 JE BIL SPREJET**.

* *zmanjšanje hitrosti na Vodmatski (pobuda g. \_\_\_\_\_\_\_\_\_\_\_\_\_\_)*

S pobudo je občan predlagal grbine oz. »ležeče policaje« najmanj na treh mestih na Vodmatski ulici, saj je navedel, da so hitrosti avtov zelo visoke in ogrožajo kolesarje in pešce. Ulica je enosmerna. Od ovinka Pod ježami do zožitve proti Zaloški je dolga približno 190 m. Predlagan je bil

**SKLEP 8/27:**

**OGDP-ju se predlaga merjenje hitrosti na Vodmatski ulici. Glede na ugotovitve se predlaga uvedbo umirjenega prometa – cono 30 km/h, oziroma v skrajnem primeru postavitev grbin .**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 8/27 JE BIL SPREJET**.

* *program za promocijo športa, rekreacije in gibanja (predlog ŠZL)*

Predlog ŠZL in mnenje o sodelovanju so vabljeni prejeli kot gradivo skupaj z vabilom. Sklepanje ni potrebno. Predsednica je opozorila: v kolikor Društvo SPM ne bi soizvedlo predlaganih športno rekreacijskih aktivnosti, se bo ČS Moste povezala z BŠD za predstavitev balinanja in petanke. Navzoči so se strinjali.

* *podaljšanje delovnega časa Deponije Barje (pobuda ČS Posavje)*

Podaljšanje delovnega časa je predlagal Svet ČS Posavje. Glavna obrazložitev je nelegalno odlaganje odpadkov na javne in zasebne površine. Navzoči člani Sveta ČS Moste so menili, da s podaljšanjem delovnega časa deponije problem nedovoljenega odlaganja odpadkov ne bo zmanjšan in še manj rešen. Predlagan je bil

**SKLEP 9/27:**

**Četrtna skupnost Moste ne podaja podpore pobudi ČS Posavje za podaljšanje delovnega časa Deponije Barje. ČS Moste podpira dosedanji urnik.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 9/27 JE BIL SPREJET**.

* *usposabljanje in informiranje: programi za starejše in za vse krajane (predlog SLS MU MOL)*

Predsednica je povedala, da sta bili vmes že dve seji Sveta ČS Moste, ampak na terenu (čistilna akcija, MDS), tako da se člani niso utegnili izjasniti glede programa usposabljanja in informiranja v MOL za starejše in za ozaveščanje občanov. Rok za to je že konec februarja 2014 potekel. Zato je gradivo, ki so ga vabljeni prejeli skupaj z vabilom, zgolj informativne narave. Je pa predsednica opozorila, da se je naša ČS letos tudi brez izjasnitve ŽE vključila v informiranje in ozaveščanje prebivalcev:

* na področju varstva okolja (čistilna akcija, olepševanje okolja /sadike zlatega cekina, na MDS je Odd. za varstvo okolja imel stojnico z gradivom o invazivnih rastlinah, Snaga je imela stojnico o recikliranju oz. ločevanju odpadkov,
* o skrbi za gibanje in zdravje na MDS (Aromaja), o splošni in prometni varnosti (Policija),
* o ravnanju z denarjem (dve banki na MDS),
* kot pa ste pri gornjih vrsticah videli, bomo ozaveščali o reševanju sporov izven sodišč (Mediacijski center) in o pravilni uporabi fitnes naprav in o nordijski hoji.

Menila je, da sklepanje ni potrebno, navzoči so se strinjali.

**AD 4**

**Nerešena prometna problematika v ČS Moste (glavni problemi in odgovori OGDP MU MOL)**

V gradivu so vabljeni prejeli vprašanja o glavnih problemih, ki jih je ČS naslovila na OGDP. Prejeli pa so tudi odgovore na glavne probleme. Predsednica je povedala krajšo kronologijo urejanja prometa na Kodeljevem in opozorila navzoče, naj pogledajo odgovore OGDP: prva in tretja točka govorita o istem prometnem okolju (Ul. Jana Husa, Gortanova, Kosovelova), le da prva točka pravi poenostavljeno povedano »nič ne bo letos z ureditvijo Ul. Jana Husa« (ni denarja, druge prioritete); tretja točka pa pravi, da se bo pločnik na Gortanovi uredil 2014, kar bo sovpadalo z urejanjem Ul. Jana Husa in Kosovelove. Predlagala je

**SKLEP 10/27:**

**MOL oz. OGDP MU MOL mora v 2014. letu prioritetno začeti in dokončati ureditev prometa na južnem delu Kodeljevega, in sicer: rekonstrukcija Ulice Jana Husa, izgradnja enostranskega pločnika na Gortanovi ulici ob Fakulteti za šport proti gradu (z manjšim krožiščem), nadvišanje križišča s prehodi za pešce Gortanova-Kosovelova, ureditev parkiranja na južnem delu Kosovelove, obnova grbin na Kosovelovi. Z zahtevo se seznani poleg OGDP tudi župana MOL, podžupana MOL, direktorico MOL s poudarkom, da od zahteve Svet ČS Moste ne bo odstopil pod nobenim pogojem.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 10/27 JE BIL SPREJET**.

**AD 5**

**Otroška igrišča v ČS Moste (dopis OGDP, pobuda ga. Tine Gornjak)**

Predsednica je povedala, da je bilo v zadnjih 12 letih že večkrat zaslediti težnje – bodisi s strani občanov ali pa oddelkov MOL, da se površine, na katerih so otroška igrišča spremeni v parkirišča (ali za druge namene) ali pa izloči iz programa rednega vzdrževanja MOL. Iz gradiva je razvidno, da se slednje sedaj dogaja z igriščem Na peči. Koordinatorka enega od treh stolpičev je že bila v pisarni ČS Moste in je povedala, da je igrišče z igrali vred zgradila bivša občina Moste, ker je bil tam včasih vrtec. Stanovalci nikoli niso kupili in postavili nobenega od igral. Novejše igralo, ki je omenjeno v @ pošti OGDPja z dne 06. 02. 2014, je bilo tudi postavljeno s strani občine (izvajalec KPL pod vodstvom ga. Irene Kos). Prav bi bilo, da stanovalci okoliških blokov NE prevzamejo od OGDPja vzdrževanja igral (obnavljanje je drago, če pride do poškodb, so odškodnine visoke in bi bremenile stanovalce). V naši ČS je 32 otroških igrišč (v Parku Kodeljevo je I. kategorije; II. kategorije so igrišče na Zaloški 56-58, na ploščadi Rojčeva 16-26 in Rojčevi 6; ostala igrišča so III. kategorije). Predsednica je apelirala, kdor bo član Sveta v naslednjem mandatu, naj opozori sočlane, da je potrebno na te površine še zlasti paziti in se NIKAKOR ne sme dovoliti spremembe lastništva, spremembe namembnosti, še najmanj pa dovoliti opustitev skrbi in vzdrževanja s strani MOLa. Predlagan je bil

**SKLEP 11/27:**

**Svet ČS Moste nasprotuje izključitvi otroškega igrišča Na peči iz plana vzdrževanja, ker je vsa igrala na njem postavila bivša občina Ljubljana Moste-Polje, katere pravni naslednik je MOL.**

**Svet ČS Moste nasprotuje in ne dovoljuje sprememb namembnosti površin, na katerih stojijo otroška igrišča, ne dovoljuje opuščanja in zmanjševanja skrbi za površine in opremo na otroških igriščih.**

Navzočih je bilo 14 članov (prišla ga. Virant), opredeljenih je bilo 14 članov, za predlagani sklep je glasovalo 14 članov.

**SKLEP 11/27 JE BIL SPREJET**.

K tej točki je bila dana tudi pobuda ga. \_\_\_\_\_\_\_\_\_\_, ki se v glavnem nanaša na otroška igrišča. Pobudo so vsi vabljeni dobili kot gradivo skupaj z vabilom. Predlagan je bil

**SKLEP 12/27:**

1. **Igrala na južni strani otroškega igrišča v Parku Kodeljevo so po dežju zaradi blata in luž dalj časa nedostopna in neuporabna, zato se predlaga ureditev tal na način, da bodo igrala tudi po dežju dostopna malim uporabnikom. Kot zelo nujno se predlaga ureditev natrgane ograje na severni strani igrišča ob železniški progi, sedaj je prekinjena in predstavlja resno nevarnost.**
2. **Zaradi nehigienskih razmer (pasji iztrebki) se predlaga postavitev nižje lesene ograje (višine okrog 60 do 80 cm) z vratci okrog igral na otroškem igrišču v jami med Klunovo in Ul. Jana Husa ter postavitev table s prepovedjo za pse.**
3. **Predlagamo proučitev možnosti za ureditev varnega prehajanja (zlasti otrok, pot v šolo) iz naselja Nove Poljane proti OŠ Ketteja in Murna, in sicer z ureditvijo podhoda na Koblerjevi proti Parku Kodeljevo (pod železniško progo Ljubljana-Metlika) – ureditev dostopa za pešce in ureditev razsvetljave do že obstoječega prehoda pod progo.**

Navzočih je bilo 14 članov, opredeljenih je bilo 14 članov, za predlagani sklep je glasovalo 14 članov.

**SKLEP 12/27 JE BIL SPREJET**.

**AD 6**

**Poročila o udeležbah, informacije, dokumenti v seznanitev, ČS Moste v medijih, drugo (60 let ŠD Moste; Bolšjak kultur; sežiganje električnih kablov; obvestilo Civilne iniciative »Ne sežigalnici« o družbi brez odpadkov; predhodno posvetovanje o ustreznosti imen…mostov in brvi; odgovor o posušenem drevesu na Rusjanu pri gričku; odgovori na vprašanja mestne svetnice o knjižnici, o Labirintu umetnosti, o sprehajalni poti na Kodeljevem; načrtovani projekti v 2014. letu; drugo)**

*60 let ŠD Moste*

Športno društvo Moste (včasih TVD Partizan) je letos praznovalo 60-letnico obstoja in delovanja. Slavnostna akademija je bila v Gimnaziji Moste, na katero so povabili tudi ČS Moste zaradi dolgoletnega sodelovanja in so nam želeli podeliti priznanje. Žal se od Sveta ČS Moste ni mogel akademije nihče udeležiti.

*Bolšjak kultur*

Na 26. seji je bil sprejet sklep, da se prireditev Bolšjak kultur na Tržnici Moste v soorganizaciji z društvom Sezam izvede v nedeljo, 25. maja 2014, (jesenska pa v nedeljo 31. 08. 2014). Četrtna skupnost Moste je prireditev žal slabo oz. nikakor soorganizirala. Predsednica je povedala, da nobenega od članov Sveta na prireditev in stojnico ČS ni bilo. Pravzaprav tudi stojnice z gradivom ČS Moste ne bi bilo, če sklepa o soorganizaciji in časti ne bi reševala ga. Vera Sinčič, ki je bila sama za vse. Predsednica se je strokovni delavki, ga. Veri Sinčič, javno zahvalila. Zahvalo so navzoči pospremili z aplavzom. Predsednica je izrazila upanje in pozvala vse članice in člane, da se na jesenskem Bolšjaku kultur zadnjega avgusta to, da nihče od Sveta ČS ne pride, ne bo ponovilo. Glasno se je vprašala, zakaj tistih ni bilo, ki so najbolj navijali za oživitev središča Most in ki so v projektni skupini? Opravičila so se samo Igor Bole in Mira Ključanin ter Joži Virantova, drugi pa ne. Predhodno pred prireditvijo je dobro vedeti, na koga se lahko računa glede izvedbe programa ČS.

*Sežiganje električnih kablov*

V okolju Novih Fužin (pri bivših hangarjih) in na Studencu je bilo že večkrat zaznati težak in onesnažen zrak zaradi sežiganja kablov. Vedno smo obvestili našega vodjo policijskega okoliša, g. Gorto, ki je tudi vedno odreagiral. V gradivo 27. seje je bila zato uvrščena pritožba občana, ki je maja letos MOL obvestil o kurjenju kablov na Studencu, pisarna ČS je po odredbi predsednice s pritožbo in skico lokacije obvestila tudi PP Moste. Predsednica je rekla, da je pričakovala, da bi uradniki na MOLu odreagirali po uradni dolžnosti in v odgovor zapisali, da so na dogodek opozorili pristojno republiško inšpekcijo. V gradivo seje je bila (za večjo osveščenost) priložena obrazložitev Ministrstva za kmetijstvo in okolje: kako ravnati, koga obvestiti, če se opazi kurjenje nedovoljenih in škodljivih snovi. Iz Uredbe o varstvu pred požarom v naravnem okolju in iz Uredbe o odpadkih je razvidno, da je tako kurjenje oz. obdelava kablov zgolj (težji) prekršek, prav bi pa bilo, da je to kaznivo dejanje, saj ogroža zdravje in življenje ljudi. Predlagano je bilo, da se Inšpektorat MOL obvesti, naj o prekršku obvestijo pristojno republiško inšpekcijo. Navzoči so se s tem strinjali.

*Obvestilo Civilne iniciative »Ne sežigalnici« o družbi brez odpadkov*

So vabljeni dobili kot informacijo v gradivu in so se z njo seznanili.

*Predhodno posvetovanje o ustreznosti imen…mostov in brvi*

Gradivo je bilo razgrnjeno od 23. maja in zaključeno 7. junija 2014. Krajši izvleček iz tega gradiva so vabljeni prejeli tudi z vabilom na sejo, in sicer kot informacijo.

*Odgovor o posušenem drevesu na Rusjanu pri gričku (»mala dela«)*

Odgovor so vabljeni dobili v informacijo. Gre za drevo, ki je bilo pred leti posajeno v sklopu »MALIH DEL« Četrtne skupnosti Moste, zato se z odgovorom OGDP ni možno strinjati: omenjeno drevo je bilo posajeno preko OGDP in je na površini, ki je v lasti MOL. Obvestilo o tem mnenju ČS se posreduje tudi direktorici MOL (ga. Hegler), podžupanu (g. Koželj) in županu MOL (g. Janković). Predlagan je bil

**SKLEP 13/27:**

**MOL mora rezultate »malih del« četrtnih skupnosti prevzeti v vzdrževanje in obnovo, tudi zato, ker se že sama izvedba »malih del« opravlja preko oddelkov in služb MOL (in na površinah v lasti MOL) in ne preko ČS. Četrtne skupnosti so samo predlagateljice oz. le opredelijo vsebino »malih del«.**

Navzočih je bilo 14 članov, opredeljenih je bilo 14 članov, za predlagani sklep je glasovalo 14 članov.

**SKLEP 13/27 JE BIL SPREJET**.

Navzoče je zanimalo, kdaj se bodo izvedla letošnja »mala dela« (miselna igrala za otroke kot dopolnitev k fitnesom na prostem). V zvezi s tem je OGDP MU MOL sporočil, da so že dobili ustrezne ponudbe za igrala, sedaj vodijo postopek za pridobitev naročilnice. Sporočeno je bilo tudi, da se bo igrala namestilo v čim krajšem možnem času.

*Odgovori na vprašanja mestne svetnice o knjižnici, o Labirintu umetnosti, o sprehajalni poti na Kodeljevem*

V gradivu so bili vabljenim vprašanja in odgovori posredovani le kot informacija o nekaterih pomembnih zadevah našega okolja. Sklepanje ni bilo potrebno.

*Načrtovani projekti v 2014. letu*

Če so članice in člani slučajno v glasilu Ljubljana spregledali ali pa že pozabili na načrtovane projekte za 2014. leto, je zato predsednica naročila, da se da ta informacija v gradivo 27. seje le v informacijo.

**AD 7**

**Predlogi, pobude, vprašanja članic in članov Sveta ČS Moste**

*Klopce ob Ljubljanici od Brodarjevega trga do Gradu Fužine, koši za smeti, utrditev in nasutje kotanj (luže in blato) peščene poti na vzhodni strani ob ograji grajskega parka* – pobuda članice, ga. Pšag.

*Otroško igrišče na Brodarjevem trgu 7* – pobuda članice, ga. Ključanin. Na igrišču je nehigiena, klopi so polomljene, smotrna bi bila namestitev 2 smetnjakov.

*Brežine Ljubljanice in Gruberjevega prekopa* – pobuda člana, g. Boleta. Potrebno je čiščenje brežin v celotni ČS Moste (smeti, zaraščenost, nanosi debel in vej ob deževju, podobno).

*Ovirana in nevarna pot zaradi gradbene odprtine na severni strani poslovnega objekta Proletarska 4 (pri dostopu do parkirišča); visoka trava pred objektom Proletarska 4* – pobuda člana, g. Markoje. Gradbena odprtina že dalj časa ni ustrezno zavarovana.

*Zakaj je videti kot dvojna merila OGDP MU MOL pri vzpostavljanju parkirnih mest za invalide, zakaj so jih naredili pri Brodarjevem trgu 10* – vprašanje člana, g. Torkarja. Pojasnilo je podala članica, ga. Ključanin (zaradi dostopa do šole preko parkirišča).

**SKLEP 14/27:**

**Strokovna služba opravi oglede in skladno z ugotovitvami ogledov pripravi obvestila pristojnim na MOL ter drugim pristojnim in jih zaprosi za ureditev oz. odpravo neurejenosti, nevarnosti.**

Navzočih je bilo 14 članov, opredeljenih je bilo 14 članov, za predlagani sklep je glasovalo 14 članov.

**SKLEP 14/27 JE BIL SPREJET**.

Seja je bila zaključena ob 21.30 uri.

Zapisala:

Darja Gogala

koordinatorka VI

Stanislava Marija FERENČAK MARIN

predsednica Sveta Četrtne skupnosti Moste

Mestne občine Ljubljana